  Анжелика Тихонова корреспондент Удмуртиын Пичи Пурга ёросысь Брангуртын укмысэтӥзэ нылпи театр коллективъёслэн «Артэ» улосвылкуспо фестиваль-конкурссы ортчиз. Туэ отчы шаерысьтымы но мукет улосвылъёсысь 25 коллективъёс пыриськизы. Со сярысь ивортодэтъя «Удмуртия» агентстволэн корреспондентэзлы огез радъясез, Брангуртысь лулчеберет юртысь нылпиослэн «Кузьыликар» образцовой театр коллективзылэн кивалтӥсез Ольга Туктарева вераз. Фестиваль-вожвылъяськон улосвылкуспо чотын туэ нырысьсэ ортчиз. Та дырозь со элькун инъетэн радъяськылӥз. Ужрадэ Удмуртиысь Пичи Пурга, Балезино, Сьӧлта, Шаркан, Яр, Дэри, Эгра, Алнаш ёросъёсысь, Татарстанысь Алабгоысь но Огырчи ёросысь, Киров улосвылысь Вятские Поляныысь но Коми музъемысь 25 коллективъёс 28 спектакльёссэс возьматӥзы. Соос удмурт но коми кылын мынӥзы. Мынам вераме потэ, коллективъёс будӥллям шуыса. Мыным со кельше. Уровеньзыя ӝутскиллям. Нылпиос дӥсьтӥсесь сцена вылын, быгато. Кивалтӥсьёслэн но режиссёр быгатонлыксы будэмын. Ужан амалзы мукет ини. Пичиен-пичиен адӟиське умой но умой шуыса Ольга Туктарева, «Артэ» фестиваль-вожвылъяськонэз радъясьОльга Туктарева Сьӧлта, Шаркан ёросъёсысь, Татарстанысь Огырчи ёросысь азьвыл аръёсы пыриськем, азинскем, кужмо коллективъёсты висъяз. Со сяна, выль кылдэмъёссэ но пусйиз. Соослэн но будыны кужымзы адӟиське шуыса вераз. Тани Изгуртысь. Али кутскемын ай но, адске ини ужзы. Пуро-можгаос тани милям кыдёкын ик ӧвӧл ми дорысь. Пичи гинэ гурт. Гуртсы ке но пичи, нылпиос дото мусоесь, быгатӥсесь. Соослэн пӧрмоз ай. Вань сыӵе коллективъёс, кудъёсыз нырысьсэ ми доры лыктӥзы, но адӟиське соос будозы шуыса Ольга Туктарева, «Артэ» фестиваль-вожвылъяськонэз радъясьОльга Туктарева пусйиз, ужрад туж мыло-кыдо, шулдыр ортчиз шуыса. Конкурс люкетэз бере, пиналъёсты «Брангурт шыкыс» музеен но «Брангурт песянайёс» коллективен тодматӥзы. Пиналъёслэсь ужъёссэс Калык творчествоя элькун юртысь валтӥсь методист Наталья Янтарёва, Удмурт кун йӧскалык театрысь артистка Наталья Тур, Удмурт кун филармониысь режиссёр Павел Поздеев, Пичи Пурга ёрос лулчеберет юртлэн кивалтӥсез Елена Нелюбина дунъязы. Жюри ёзчиосын Удмурт кун йӧскалык театрысь драматург, режиссёр, артист Сергей Антонов кивалтӥз. «Театральные миниатюры» номинациын гран-приез Шаркан ёросысь Вортчино гуртысь «Пичи маскарчиос» коллектив басьтӥз (кивалтӥсьёссы Лия Пьянкова но Раиса Широбокова). «Спектакли и литературно-музыкальные композиции» номинациын гран-приез Брангуртысь лулчеберет юртысь нылпиослэн «Кузьыликар» образцовой театр коллективзылы сётӥзы (кивалтӥсьсы Ольга Туктарева). Учкисьёслэсь кузьымъёссэс Пичи Пурга ёросысь Вуж Мӧнья гуртысь «Катанчи» театр кружокысь Лада Харлампьевалы (кивалтӥсез Надежда Фёдорова) но Алабгоысь «Планета добра» коллективлы (кивалтӥсьсы Тамара Смирнова) сётӥзы. Со сяна, котькуд номинациын лауреатъёсты но дипломантъёсты пусйизы. Быдэсак лыдметэн Удмуртиысь лулчеберетъя министерстволэн  тодматскыны луэ. Пусъём, фестиваль-вожвылъяськон «Культура» йӧскалык ӵектос улсын радъяськиз. Тодэ вайытом, 2019-тӥ арын «Артэ» фестиваль-вожвылъяськонэ 17 коллективъёс пыриськизы вал. Кемалась ик ӧвӧл, «Брангурт песянайёс» выль клипсэс поттӥзы. Тегъёс: Театр нылпиос Удмуртия фестиваль йӧскалыклулчеберет  